Кавказ тхылъ тедзакIуэхэм я зэгухьэныгъэ
Налшык дэт Котляровхэ Мариерэ Викторрэ я IуэхущIапIэм «Кавказ тхылъ тедзакIуэхэм я зэгухьэныгъэ» къызэрызэрагъэпэщым теухуауэ унафэ къыщащтащ.
ТХЫЛЪЫМ ират мыхьэнэми цIыхум дунейр зэрызэригъэцIыху Iэмалхэм я зэхуаку абы щиIыгъ увыпIэми гу лъыптэу щыкIэрыхуащ Урысей Федерацэми Кавказ Ищхъэрэми. Ауэ щыхъукIэ, тхылъырщ зыхъумар зызыузэщIа цIыхупсэм икIуа гъуэгуанэр, ар лъэпкъыу щыIэр дунейпсо цIыхубэу зэрыубыдыным хуэунэтIауэ зэрыщытыр.
ЦIыху бжыгъэшхуэ зэрымыс Кавказ Ищхъэрэм и республикэхэм тедзапIэ хъарзынэхэр къыщызэрагъэпэщауэ къокIуэкI. ЩIэныгъэм зегъэужьын, лъэпкъхэм ябгъэдэлъ щэнхабзэр къэрал утыкум ихьэн IуэхумкIэ я къалэныр зыхуей хуэзауэ ягъэзащIэ абыхэм.
БгъущI гъэхэм екIуэкIа зэхъуэкIыныгъэхэр тхылъ еджэнми тедзэнми IейкIэ къызэрыхэIэбам псори щыгъуазэщ. Къалэ уэрамхэм тхылъ щащэ тыкуэнхэр тебзэхыкIащ. Тхылъ хъумапIэ унейхэр зэрагъэпэщу, ныбжьэгъухэм тхылъ тыгъэ хуащIу щыщыта зэманыр щыIэжкъым.
ИтIани, тхылъыщIэхэм я гъэлъэгъуэныгъэхэм щыболъагъу ныбжь зэхуэмыдэхэм ит цIыхухэм щIэныгъэ къызэралъыхъуэр, тхылъыфIхэм зэрыщIэупщIэр. И чэзу къэсауэ долъытэ Кавказ Ищхъэрэм щылажьэ тхылъ тедзакIуэхэм я жэрдэмхэр зэрагъэуIуу, зэгъусэу УФ-м и щэнхабзэ утыкум зэрихьэну щIыкIэр яубзыхуну.
Апхуэдэ гупыж ищIащ «Серло» Шэшэн тхылъ тедзапIэм и унафэщI Матаев Анзор. Абы и жэрдэмыр Налшык щыщ Котляровхэ Мариерэ Викторрэ, дагъыстэн тедзапIэхэм я унафэщIхэу Гаджиев Марат, Магомедов Рабадан, Кураховэ Хадижат, Ниналов Саид, «Ир» осетин тедзапIэм и унафэщIхэу Таутиев Казбек, Техов Тамерлан сымэ даIыгъащ.
Налшык щекIуэкIа зэIущIэм къыщащта унафэм ипкъ иткIэ тхылъ тедзапIэхэм я унафэщIхэр зэгурыIуащ Кавказ Ищхъэрэр туризм и лъэныкъуэкIэ узыIэпызышэ ящIыным, лъэпкъ щэнхабзэ гъэщIэгъуэнхэр зэрыщызекIуэр къагъэлъэгъуэным, щIыпIэм фэфI кърырагъэплъыным къару трагъэкIуэдэну. Псалъэм папщIэ, кавказ республикэ къэс тепсэлъыхь лъахэхутэ гъуэгугъэлъагъуэхэр, «Кавказ лъэпкъхэм я хабзэхэр» и фIэщыгъэу брошюрэ зыбжанэ, апхуэдэцIэ зезыхьэ альбомхэр, «Кавказ Ищхъэрэр революцэм и пэкIэ» зыфIаща сурэткIэ гъэщIэрэщIа тхылъ гуп къыдагъэкIыну я мурадщ.
Кавказ тхылъ тедзакIуэхэм я зэгухьэныгъэм Мэхъэчкъалэ щекIуэкIыну «Тарки-Тау» бжьыхьэ тхылъ бэзэрым урысейпсо гулъытэ къызэрыришэлIэным елIэлIэну зегъэхьэзыр. Гупыж ящIащ щIыналъэм и унафэщIхэр зыдагъэIэпыкъуу, микроавтобус зыIэрагъэхьэу, Дагъыстэн, Шэшэн, Осетие Ищхъэрэ — Алание, Къэбэрдей-Балъкъэр республикэхэм къыщыдагъэкIа тхылъхэр Кавказ Ищхъэрэ псом щызэбгрырагъэшыну.
Зэгухьэныгъэм Кавказ Ищхъэрэм и мызакъуэу, зэры-Кавказу къызэщIиубыдэну и мурадщ, сыту жыпIэмэ, ди щIыналъэм къыщыдагъэкI тхылъхэм Кавказ АдрыщIми къыщыщIэупщIэ щыIэщ.
КОТЛЯРОВ Виктор.
